ddrg/super_eurlex huggingface dataset:
ΓΡΑΠΤΗ ΕΡΩΤΗΣΗ E-2715/97 υποβολή: Undine-Uta Bloch von Blottnitz (V) προς την Επιτροπή (1 Σεπτεμβρίου 1997)

Θέμα: Διαδικασία για την παράβαση των Συνθηκών - Οδηγία για τν προστασία των πτηνών

Στην απάντησή της στην ερώτηση Ε-1963/97 ((ΕΕ C 45, 10.2.1998, 130. )), αναφέρεται η Επιτροπή σε κράτη μέλη που δεν έχουν ανταποκριθεί πλήρως ή καθόλου στις υποχρεώσεις τους για τη μεταφορά της οδηγίας 79/409 ((ΕΕ L 103 της 25.4.1979, σελ. 1. )).

1. Για ποιά κράτη μέλη πρόκειται ακριβώς και σε ποιό επίπεδο βρίσκονται οι εκάστοτε διαδικασίες;

2. Πού ακριβώς υπάρχουν ελλείψεις κατά τη μεταφορά της οδηγίας για την προστασία των πτηνών στα επιμέρους κράτη μέλη, πόσες ειδικές «προστατευόμενες περιοχές» και πού έχουν ήδη ανακηρυχθεί και πώς εκτιμά η Επιτροπή την περαιτέρω εξέλιξη;

3. Ποιές συγκεκριμένες ενέργειες για τη βελτίωση της κατάστασης των άγριων ειδών πτηνών στην Ευρώπη προβλέπονται στα «σχέδια δράσης για ιδιαίτερα απειλούμενα είδη πτηνών» πού αναφέρονται στην απάντηση της Επιτροπής;

Απάντηση της κας Bjerregaard εξ ονόματος της Επιτροπής (7 Οκτωβρίου 1997)

Για πληροφορίες σχετικά με τις επί παραβάσει διαδικασίες όσον αφορά την οδηγία 79/409/ΕΟΚ περί της διατηρήσεως των αγρίων πτηνών, το Αξιότιμο Μέλος του Κοινοβουλίου παρακαλείται να ανατρέξει στην δέκατη τέταρτη ετήσια έκθεση για την παρακολούθηση της εφαρμογής της κοινοτικής νομοθεσίας (1996) ((COM(97) 299 τελικό. )).

Υπάρχουν σήμερα άνω των 1600 ζώνες ειδικής προστασίας, που καλύπτουν επιφάνεια άνω των 100.000 km, οι οποίες έχουν χαρακτηρισθεί από τα κράτη μέλη. Ωστόσο, η Επιτροπή πιστεύει ότι μόνον η Δανία και το Βέλγιο έχουν εκπληρώσει σε μεγάλο βαθμό τις υποχρεώσεις που απορρέουν από την εν λόγω οδηγία. Τα άλλα κράτη καλούνται πάντοτε να δημιουργήσουν ένα συνεκτικό δίκτυο προστατευόμενων περιοχών για τα είδη πτηνών που περιλαμβάνονται στο παράρτημα Ι της οδηγίας, καθώς και για τα είδη αποδημητικών πτηνών. Η Επιτροπή εξακολουθεί να παρακολουθεί την επιτελούμενη πρόοδο και συντάσσει ανά τακτά χρονικά διαστήματα ενημερωμένο κατάλογο των ζωνών ειδικής προστασίας που της κοινοποιούνται από τα κράτη μέλη. Ο πλέον πρόσφατος κατάλογος, ο οποίος δημοσιεύθηκε τον Ιούνιο του 1997 και διατίθεται στο κοινό, διαβιβάζεται ξεχωριστά στο Αξιότιμο Μέλος του Κοινοβουλίου και στη Γραμματεία του Κοινοβουλίου.

Τα σχέδια δράσεως για είδη πτηνών που απειλούνται σε οικουμενική κλίμακα αποτελούν ευρωπαϊκά σχέδια-πλαίσια τα οποία εξασφαλίζουν μια ενήμερη επιστημονική εκτίμηση της κατάστασής τους, των οικολογικών συνθηκών, των απειλών που αντιμετωπίζουν και των λαμβανόμενων μέτρων διατήρησής τους. Καθορίζουν στόχους και εισηγούνται μέτρα διατήρησης για κάθε κράτος μέλος που βρίσκεται στη ζώνη εξάπλωσης των εν λόγω ειδών. Τα μέτρα αυτά διαφέρουν σημαντικά από το ένα είδος στο άλλο. Προβλέπουν νομοθετικές ενέργειες και πρωτοβουλίες, μέτρα προστασίας των ειδών και των ενδιαιτημάτων, παρακολούθησης και έρευνας, ευαισθητοποίησης και εκπαίδευσης του κοινού.
ΓΡΑΠΤΗ ΕΡΩΤΗΣΗ E-2859/97 υποβολή: Patricia McKenna (V) προς την Επιτροπή (11 Σεπτεμβρίου 1997)

Θέμα: Παραβιάσεις των ανθρωπίνων δικαιωμάτων και υπερβολική χρήση ακτινοβολίας στο Gorleben

Είδε η Επιτροπή τη βιντεοκασέτα που αποδεικνύει την κατάφωρη κτηνωδία της αστυνομίας κατά τη διάρκεια των διαδηλώσεων στο Gorleben σχετικά με τις πρόσφατες μεταφορές πυρηνικών αποβλήτων;

Θεωρεί η Επιτροπή ότι η νόμιμη διαμαρτυρία κατά της διασυνοριακής μεταφοράς πυρηνικών αποβλήτων (όπου η Επιτροπή φέρει ιδιαίτερη ευθύνη απέναντι στους ευρωπαίους πολίτες) μπορεί ποτέ να διακαιολογήσει την παραβίαση των ανθρωπίνων δικαιωμάτων των πολιτών της Ένωσης;

Έχει επίσης μελετήσει ή εξετάσει η Επιτροπή την ακτινοβολία που εκπέμπεται από τα κοντέϊνερς μεταφοράς πυρηνικών αποβλήτων που χρησιμοποιούνται για να ελέγξει κατά πόσο οι εκπομπές αυτές συμβιβάζονται με τα προϊόντα που βασίζονται στον κανόνα ICRP 60, καθώς και την υγεία των οδηγών, των αστυνομικών, των διαδηλωτών και του κοινού, ειδικότερα σ' ό,τι αφορά τη νετρονική ακτινοβολία; Γνωρίζει δε η Επιτροπή ότι οι επιστήμονες ισχυρίζονται πως η ακτινοβολία από τα κοντέϊνερς αυτά είναι 30 φορές πιο επικίνδυνη απ' ό,τι δηλώνεται;

Απάντηση της κας Bjerregaard εξ ονόματος της Επιτροπής (1η Οκτωβρίου 1997)

Η Επιτροπή γνωρίζει πολύ καλά το ζήτημα της διαμεθοριακής διακίνησης πυρηνικών αποβλήτων στο εσωτερικό της Κοινότητας. Αδυνατεί ωστόσο να σχολιάσει εθνικά μέτρα που ελήφθησαν για την κάμψη της αντίστασης κατά νομίμων δραστηριοτήτων στον τομέα της πυρηνικής ενέργειας.

Τα χρησιμοποιούμενα εμπορευματοκιβώτια είναι πιστοποιημένα και φέρουν έγκριση τύπου, σύμφωνα με τους διεθνείς και εθνικούς κανονισμούς και πρότυπα. Κατά τον εγκεκριμένο χειρισμό και χρήση τους, η προστασία του πληθυσμού και των εργαζομένων από τους κινδύνους από την ιοντίζουσα ακτινοβολία εξασφαλίζεται με την εφαρμογή των εθνικών νομοθετικών διατάξεων, των κανονισμών και διοικητικών μέτρων που στηρίζονται στην οδηγία του Συμβουλίου περί θεσπίσεως των βασικών προτύπων ασφαλείας στην ακτινοπροστασία ((ΕΕ L 265 της 5.10.1984. )). Δεν υπάρχουν ενδείξεις ότι τα εν λόγω πρότυπα δεν εφαρμόζονται.

Οι τρέχουσες επιστημονικές απόψεις για τις βιολογικές επιδράσεις των ακτινοβολιών αντανακλώνται στις συστάσεις, του 1990, της Διεθνούς επιτροπής ακτινοπροστασίας (ICRP), που περιέχονται στο Δημοσίευμα υπ'αριθ. 60. Η νέα οδηγία για τα βασικά πρότυπα ασφαλείας 96/29/Ευρατόμ ((ΕΕ L 159 της 29.6.1996. )) αντανακλά τις δοσιμετρικές αντιλήψεις της ICRP, και δεν υπάρχουν γνωστά σημαντικά στοιχεία που θα δικαιολογούσαν την τροποποίηση των εν λόγω, διεθνώς αποδεκτών, μεθόδων παρακολούθησης και αξιολόγησης δόσεων στις οποίες υπεισέρχονται νετρόνια.
ΓΡΑΠΤΗ ΕΡΩΤΗΣΗ E-2338/97 υποβολή: Nuala Ahern (V) προς το Συμβούλιο (18 Iουλίου 1997)

Θέμα: Προβλήματα λειτουργίας στη μονάδα πυρηνικών αποβλήτων και επανεπεξεργασίας La Hague

Πληροφορίες στην εφημερίδα Le Monde στις 17 Απριλίου 1997 υποδεικνύουν σοβαρά προβλήματα λειτουργίας στις εγκαταστάσεις πυρηνικών αποβλήτων και επανεπεξεργασίας στο La Hague στη χερσόνησο Cotentin της Νορμανδίας. 'Ενα από τα συγκεκριμένα στοιχεία που καταμαρτυρούνται είναι ότι μετρήσεις της ακτινοβολίας κοντά στην έξοδο του αγωγού εκροής υγρών στη θάλασσα είναι 3000 φορές η τιμή του περιβάλλοντος.

Δεδομένου ότι διάφορες χώρες της Ευρωπαϊκής Ενώσεως, μεταξύ των οποίων η Γερμανία, το Βέλγιο και οι Κάτω Χώρες, η Ελβετία και η Ιαπωνία από χώρες εκτός ΕΕ, καθώς επίσης και η Γαλλία χρησιμοποιούν τη μονάδα La Hague προς επεξεργασία των πυρηνικών τους καυσίμων, σε ποίες ενέργειες προβαίνει το Συμβούλιο για να εξασφαλίσει ότι η συνεχιζόμενη λειτουργία της εν λόγω μονάδας δεν παραβιάζει τα πρότυπα προστασίας από την ακτινοβολία που έχει θεσπίσει η ΕΕ;

Απάντηση (17 Νοεμβρίου 1997)

Το Συμβούλιο εκτιμά ότι οι διατάξεις του κεφαλαίου ΙΙΙ της συνθήκης Ευρατόμ σχετικά με την προστασία της υγείας δίνουν απάντηση στις ανησυχίες του Αξιότιμου κ. Βουλευτή.

Σχετικά με το θέμα αυτό, το Συμβούλιο, ενεργώντας βάσει του άρθρου 31 της συνθήκης ΕΥΡΑΤΟΜ, εξέδωσε πρόσφατα την οδηγία 96/29/Ευρατόμ για τον καθορισμό των βασικών κανόνων ασφάλειας για την προστασία της υγείας των εργαζομένων και του πληθυσμού από τους κινδύνους που προκύπτουν από ιοντίζουσες ακτινοβολίες ((ΕΕ L 159 της 29.6.1996, σελ. 1. )), προκειμένου, ειδικότερα, να λάβει υπόψη τις συστάσεις της ICRP (Διεθνούς Επιτροπής Ακτινιπροστασίας).

Στα κράτη μέλη εναπόκειται να μεταφέρουν την οδηγία αυτή στην εθνική τους νομοθεσία, στη δε Επιτροπή να ελέγξει την ορθότητα αυτής της μεταφοράς.

Το Συμβούλιο υπενθυμίζει, εξάλλου, ότι σύμφωνα με το άρθρο 37 της συνθήκης Ευρατόμ, η Επιτροπή λαμβάνει πληροφορίες σχετικές με σχέδια απόρριψης ραδιενεργών καταλοίπων και διαπιστώνει εάν η πραγματοποίηση αυτών των σχεδίων είναι δυνατό να προκαλέσει μόλυνση σε άλλα κράτη μέλη.

Τέλος, σύμφωνα με τα άρθρα 35 και 36 της συνθήκης Ευρατόμ, τα κράτη μέλη αποστέλλουν τακτικά εκθέσεις προς την Επιτροπή για να την τηρούν ενήμερη επί της περιεκτικότητας σε ραδιενέργεια στην οποία εκτίθεται ο πληθυσμός και η Επιτροπή μπορεί να ελέγχει τη λειτουργία των εγκαταστάσεων ελέγχου που έχουν δημιουργηθεί από τα κράτη μέλη γι' αυτό το σκοπό.
ΓΡΑΠΤΗ ΕΡΩΤΗΣΗ E-2865/97 υποβολή: Thomas Megahy (PSE) προς το Συμβούλιο (13 Σεπτεμβρίου 1997)

Θέμα: Χορήγηση βοήθειας σε αναπτυσσόμενες χώρες

Σύμφωνα με διαπιστώσεις της UNICEF οι ενισχύσεις των βιομηχανικών χωρών προς τις αναπτυσσόμενες χώρες έχει φθάσει σε χαμηλότατο επίπεδο. Μπορεί, συνεπώς, το Συμβούλιο να εξετάσει το ενδεχόμενο σύναψης συμφωνίας με στόχο την αύξηση των ενισχύσεων αυτών που χορηγούν τα κράτη μέλη, ενώ ταυτόχρονα θα εξετάζεται η αποτελεσματικότητα της βοήθειας αυτής στην καταπολέμηση της αυξανόμενης ένδειας, στην προώθηση της δίκαιης ανάπτυξης και στην ενθάρρυνση της επίτευξης αμοιβαίων πλεονεκτημάτων στο εμπόριο;

Απάντηση (26 Νοεμβρίου 1997)

Εφιστάται κατ' αρχάς η προσοχή του Αξιότιμου κ. Βουλευτή στο γεγονός ότι η χορήγηση βοήθειας απο τα κράτη μέλη της ΕΕ σε αναπτυσσόμενες χώρες εμπίπτει στην αποκλειστική αρμοδιότητα των κρατών αυτών.

Οι πιο πρόσφατοι αριθμοί που έδωσε ο ΟΟΣΑ σχετικά με την αναπτυξιακή βοήθεια που χορηγούν οι βιομηχανικές χώρες οι συνερχόμενες στο πλαίσιο της Επιτροπής Αναπτυξιακής Βοήθειας (ΕΑΒ), και οι οποίοι αφορούν το έτος 1995, δείχνουν ότι οι συνεισφορές των κρατών μελών της ΕΕ ανέρχονται σε 26,910 δισεκατ. δολάρια, ποσό που υπερβαίνει κατά πολύ τις συνεισφορές άλλων σημαντικών δωρητών, όπως οι ΗΠΑ (7,4 δισεκατ. δολάρια) και η Ιαπωνία (14,5 δισεκατ. δολάρια). Εάν υπολογισθεί και το μέρος της αναπτυξιακής βοήθειας που χρηματοδοτείται από τον προϋπολογισμό της Ευρωπαϊκής Κοινότητας και από το ΕΤΑ, η βοήθεια αυτή ανέρχεται σε 31,411 δισεκατ. δολάρια, ποσό που αντιπροσωπεύει το 53,5 % της αναπτυξιακής βοήθειας που χορηγούν συνολικά οι βιομηχανικές χώρες. Εξάλλου, από το 1990 κ.ε., η συνδυασμένη βοήθεια των κρατών μελών και της Κοινότητας αυξήθηκε τόσο σε απόλυτους αριθμούς (από 25 σε 31,411 δισεκατ. δολάρια) όσο και σε ποσοστό (από λιγότερο του 50 % σε 53,5 %).

Όσον αφορά τους στόχους της πολιτικής της Ευρωπαϊκής Κοινότητας στον τομέα της συνεργασίας για την ανάπτυξη, το άρθρο 130 Υ της συνθήκης για την ΕΕ ορίζει ως στόχους την καταπολέμηση της φτώχειας, τη σταθερή και διαρκή οικονομική και κοινωνική ανάπτυξη των αναπτυσσόμενων χωρών και την ένταξη των χωρών αυτών στην παγκόσμια οικονομία.

Ως προς την αποτελεσματικότητα της κοινοτικής βοήθειας, πρέπει να σημειωθεί ότι, δίνοντας συνέχεια στη δήλωση του Συμβουλίου («Ανάπτυξη») της 25ης Νοεμβρίου 1994 και σύμφωνα με τις λεπτομέρειες που καθόρισε το Συμβούλιο την 1η Ιουνίου 1995, έχει αναληφθεί σήμερα μια προσπάθεια διεξοδικής και πλήρους αξιολόγησης των προγραμμάτων και μέσων της κοινοτικής βοήθειας, προκειμένου να εκτιμηθούν τα αποτελέσματα σε σχέση προς τους στόχους και να συναχθούν συμπεράσματα από την κτηθείσα πείρα. Η πρώτη φάση («desk phase») της αξιολόγησης των προγραμμάτων ALA (Λατινική Αμερική και Ασία) και MED (Μεσόγειος) καθώς και της συνεργασίας με τις χώρες ΑΚΕ έχει ολοκληρωθεί, και η δεύτερη φάση, που συνίσταται σε επιτόπιες αποστολές, έχει αρχίσει. Η πρώτη συνολική συγκεφαλαιωτική έκθεση που θα καλύπτει το όλο εγχείρημα θα καταρτισθεί από την Επιτροπή και προβλέπεται για το δεύτερο εξάμηο του 1998.
ΓΡΑΠΤΗ ΕΡΩΤΗΣΗ E-2818/97 υποβολή: Helena Torres Marques (PSE) προς την Επιτροπή (1 Σεπτεμβρίου 1997)

Θέμα: Πρόγραμμα για τις επιστήμες και τεχνολογίες της θάλασσας

Σύμφωνα με το Πρακτορείο Ευρώπη της 7ης Ιουλίου 1997, η Ευρωπαϊκή Επιτροπή ενέκρινε τη χρηματοδότηση 56 σχεδίων υπό την αιγίδα του προγράμματος ερευνών για τις επιστήμες και τεχνολογίες της θάλασσας.

Θα επιθυμούσα να πληροφορηθώ εάν μεταξύ των προγραμμάτων περιλαμβάνονται ορισμένα πορτογαλικά προγράμματα και ποιά είναι αυτά;

Απάντηση της κας Cresson εξ ονόματος της Επιτροπής (29 Σεπτεμβρίου 1997)

Στις 26 Μαρτίου 1997 η Επιτροπή απεφάσισε να χρηματοδοτήσει 55 συγχρηματοδοτούμενα έργα, μια συντονισμένη δράση και δύο έργα επιδείξεως στο πλαίσιο του Προγράμματος για την θαλάσσια επιστήμη και τεχνολογία (1994-1998) ((EE C 262 της 20.9.1994. )).

Πορτογαλικοί οργανισμοί συμμετέχουν σε 11 από τα εν λόγω έργα. Απαριθμούνται σε πίνακα ο οποίος αποστέλλεται απευθείας στο Αξιότιμο Μέλος του Κοινοβουλίου και στη Γενική Γραμματεία του Κοινοβουλίου.
ΓΡΑΠΤΗ ΕΡΩΤΗΣΗ E-3155/97 υποβολή: Esko Seppδnen (GUE/NGL) προς την Επιτροπή (13 Οκτωβρίου 1997)

Θέμα: Φινλανδία και περιορισμοί όσον αφορά την περιεκτικότητα των λιπασμάτων σε κάδμιο

Σε αντίθεση με τις πιο ασβεστιούχους περιοχές της Κεντρικής Ευρώπης, το υπέδαφος της Φινλανδίας είναι όξινο. Γι' αυτό και οι επιδράσεις του καδμίου και των άλλων βαρέων μετάλλων είναι ιδιαίτερα καταστροφικές για τα υπόγεια ύδατα της χώρας.

Είναι ενήμερη η Επιτροπή για το πρόβλημα αυτό, και ποιά μέτρα λαμβάνει προκειμένου να συνεχισθούν οι περιορισμοί όσον αφορά την περιεκτικότητα σε κάδμιο των χρησιμοποιούμενων στη Φινλανδία λιπασμάτων;

Απάντηση του κ. Bangemann εξ ονόματος της Επιτροπής (7 Νοεμβρίου 1997)

Η Επιτροπή επανεξετάζει την Κοινοτική νομοθεσία σχετικά με το κάδμιο στα λιπάσματα, στο πλαίσιο των συνθηκών προσχώρησης της Φινλανδίας, της Σουηδίας, και της Αυστρίας. Στο πλαίσιο αυτής της επανεξέτασης η Επιτροπή συμφώνησε να εξετάσει επισταμένως την κατάσταση σε αυτά τα τρία κράτη μέλη.

Έχει ξεκινήσει η εκπόνηση ειδικής μελέτης σχετικά με τα περιφερειακά προβλήματα που προκύπτουν από τη χρήση λιπασμάτων που περιέχουν κάδμιο σε συγκεκριμένα κράτη μέλη, ιδίως στη Φινλανδία. Σκοπός αυτής της μελέτης είναι να καθοριστεί κατά πόσον υπάρχουν ειδικές συνθήκες σε αυτά τα κράτη μέλη, όπως υψηλή απόθεση καδμίου μέσω της όξινης βροχής, υψηλή περιεκτικότητα του εδάφους σε κάδμιου, υψηλή διαθεσιμότητα καδμίου στα εδάφη, τεκμήρια υψηλής περιεκτικότητας των καλλιεργειών σε κάδμιο, τεκμήρια ζημιών στο υδατικό περιβάλλον ή τεκμήρια ζημιών στην υγεία, ιδίως των ευάλωτων πληθυσμιακών ομάδων.

Οι φινλανδικές αρχές έχουν ήδη παράσχει στην Επιτροπή και τον σύμβουλό της λεπτομερείς εκθέσεις σχετικά με τις τοπικές συνθήκες και τους κινδύνους για την υγεία και το περιβάλλον από το κάδμιο που περιέχουν τα λιπάσματα στη Φινλανδία. Οι πληροφορίες αυτές λαμβάνονται υπόψη για την εκπόνηση της μελέτης. Η Επιτροπή θα συζητήσει τα αποτελέσματα αυτής της μελέτης με όλα τα κράτη μέλη, πριν από το τέλος του τρέχοντος έτους.
ΓΡΑΠΤΗ ΕΡΩΤΗΣΗ E-3191/97 υποβολή: Glyn Ford (PSE) προς την Επιτροπή (16 Οκτωβρίου 1997)

Θέμα: Καταχρηστική εκμετάλλευση δεσπόζουσας θέσης εκ μέρους της ΟΥ.Ε.ΦΑ.(Ευρωπαϊκή Ένωση Ποδοσφαίρου)

Είναι σε θέση η Επιτροπή να επιβεβαιώσει ότι εξετάζει προσεκτικά την καταγγελία της Football League, σύμφωνα με την οποία η απόφαση της U.E.F.A. να μην κάνει δεκτή τη συμμετοχή των νικητών του Κυπέλλου Coca-Cola στους αγώνες του Ευρωπαϊκού Κυπέλλου ισοδυναμεί με «καταχρηστική εκμετάλλευση δεσπόζουσας θέσης» δυνάμει των άρθρων 85 και 86 της Συνθήκης;

Αντιλαμβάνεται η Επιτροπή ότι, εάν επιτραπεί στην U.E.F.A. να εμμείνει στη θέση αυτή, οι επιπτώσεις για τις μικρές ομάδες θα είναι καταστροφικές εφόσον οι χορηγοί και τα τηλεοπτικά δίκτυα δεν θα στηρίζουν πλέον τις ποδοσφαιρικές συναντήσεις;

Απάντηση του κ. Van Miert εξ ονόματος της Επιτροπής (31 Οκτωβρίου 1997)

Ναι, η Επιτροπή εξετάζει την καταγγελία που υπέβαλε η Football League κατά της Ευρωπαϊκής Ένωσης Ποδοσφαίρου (ΟΥ.Ε.ΦΑ), προκειμένου να εκτιμήσει κατά πόσο συμβιβάζονται τα μέτρα που έλαβε η ΟΥ.Ε.ΦΑ με τους κοινοτικούς κανόνες ανταγωνισμού. Η Επιτροπή ενημέρωσε ήδη σχετικά τη Football League.

Η εκτίμηση αυτή πρέπει να πραγματοποιηθεί έχοντας πλήρη γνώση των πραγματικών περιστατικών, περιλαμβανομένων και εκείνων που αναφέρονται στο δεύτερο μέρος της ερώτησης του Αξιότιμου Μέλους, του πραγματικού οικονομικού τους πλαισίου, και λαμβάνοντας υπόψη τις ιδιαιτερότητες του εξεταζόμενου τομέα. Η εξέταση της καταγγελίας πρέπει να πραγματοποιηθεί κατ'εφαρμογήν των ισχυουσών διαδικασιών, στην προκειμένη περίπτωση του κανονισμού του Συμβουλίου (ΕΟΚ) αριθ. 17/62 σχετικά με την εφαρμογή των άρθρων 85 και 86 της συνθήκης ΕΚ ((ΕΕ L 13 της 21ης Φεβρουαρίου 1962 )).
ΓΡΑΠΤΗ ΕΡΩΤΗΣΗ E-2624/97 υποβολή: Christine Oddy (PSE) προς την Επιτροπή (1 Σεπτεμβρίου 1997)

Θέμα: ΦΠΑ στις σερβιέτες υγείας

Γνωρίζει η Επιτροπή ότι τόσο οι έμποροι λιανικής πωλήσεως όσο και οι αγοραστές σερβιετών υγείας για την εμμηνορρυσία υποστηρίζουν ευρέως την κατάργηση του ΦΠΑ στα προϊόντα αυτά;

Με ποιόν τρόπο προτίθεται η Επιτροπή να ανταποκριθεί στα αιτήματά τους;

Απάντηση του κ. Monti εξ ονόματος της Επιτροπής (6 Οκτωβρίου 1997)

Η Επιτροπή γνωρίζει ότι ενώσεις εμπόρων λιανικής πωλήσεως προβάλλουν συχνά το αίτημα για την κατάργηση του ΦΠΑ όσον αφορά τις σερβιέτες υγείας στο Ηνωμένο Βασίλειο.

Από μια γενική άποψη, η Επιτροπή οφείλει να υπενθυμίσει ότι ο ΦΠΑ είναι ένας γενικός φόρος κατανάλωσης, ο οποίος πρέπει, καταρχήν, να επιβάλλεται σε όλα τα είδη των αγαθών και των υπηρεσιών. Οι μηδενικοί συντελεστές που υφίστανται επί του παρόντος σε ορισμένα κράτη μέλη αποτελούν εξαίρεση από την εν λόγω αρχή. Για το λόγο αυτό, επιτρέπονται μόνο προσωρινά και για περιορισμένο αριθμό προϊόντων. Επί του παρόντος, η Επιτροπή δεν προτίθεται επομένως να προτείνει απαλλαγή από τον ΦΠΑ (με ή χωρίς επιστροφή του προηγουμένως καταβληθέντος φόρου) για τις σερβιέτες υγείας. Εάν ορισμένα κράτη μέλη θεωρούν τα προϊόντα αυτά ως είδη πρώτης ανάγκης δύνανται να επιλέξουν την εφαρμογή του μειωμένου συντελεστή ΦΠΑ.

Πράγματι, σύμφωνα με τη σημερινή κοινοτική νομοθεσία τα κράτη μέλη δύνανται να εφαρμόσουν για τις σερβιέτες υγείας μειωμένο συντελεστή τουλάχιστον 5% (Άρθρο 12 παράγραφος 3 στοιχείο α) και Παράρτημα Η (κατηγορία 3) της 6ης οδηγίας για τον ΦΠΑ 77/388/ΕΟΚ περί εναρμονίσεως των νομοθεσιών των κρατών μελών, των σχετικών με τους φόρους κύκλου εργασιών - Κοινό σύστημα φόρου προστιθέμενης αξίας: ομοιόμορφη φορολογική βάση ((ΕΕ L 145 της 13.6.1977. ))). Ο εν λόγω διακανονισμός αποτελεί ωστόσο μια δυνατότητα και όπως προκύπτει από τον ακόλουθο πίνακα τα περισσότερα κράτη μέλη αποφάσισαν να επιβάλουν για τις σερβιέτες υγείας κανονικό συντελεστή φόρου:

>TABLE>

Η σημερινή κατάσταση θα αποτελέσει αντικείμενο αναθεώρησης στο πλαίσιο της εισαγωγής του νέου κοινού συστήματος ΦΠΑ βάσει του οποίου θα εξεταστεί το ζήτημα της εναρμόνισης των συντελεστών περιλαμβανομένης της αναθεώρησης του καταλόγου των αγαθών και υπηρεσιών που δύνανται να τύχουν μειωμένου συντελεστή. Περισσότερες λεπτομέρειες σχετικά με τα σχέδια της Επιτροπής στον τομέα αυτό περιλαμβάνονται στο πρόγραμμα εργασίας το οποίο εγκρίθηκε τον Ιούλιο του 1996 ((COM (96) 328 τελικό. )).
ΓΡΑΠΤΗ ΕΡΩΤΗΣΗ E-2882/97 υποβολή: David Bowe (PSE) προς την Επιτροπή (17 Σεπτεμβρίου 1997)

Θέμα: Ντάμπιγκ - Βιομηχανία ανθρακικού καλίου

Όταν ο Επίτροπος Sir Leon Brittan συναντήθηκε με το Ρώσσο Αντιπρόεδρο κ. Anatoly Chubais στη Μόσχα τον Ιούνιο του 1997 για να συζητήσουν εμπορικά θέματα μεταξύ ΕΕ και Ρωσσίας, ιδιαίτερα δε θέματα σχετικά με τους δασμούς αντιντάμπιγκ, έθιξε ο ρώσσος υπουργός το θέμα του ισχύοντος μέτρου αντιντάμπιγκ για το ανθρακικό κάλιο και αν ναι ποιά ήταν η απάντηση του Επιτρόπου;

Aπάντηση του Sir Leon Brittan εξ ονόματος της Επιτροπής (16 Οκτωβρίου 1997)

Κατά τη συνεδρίαση μεταξύ του μέλους της Επιτροπής που είναι αρμόδιο για την κοινή εμπορική πολιτική και του Ρώσου αντιπροέδρου της κυβερνήσεως, που πραγματοποιήθηκε στη Μόσχα τον Ιούνιο του 1997, το ζήτημα της διαδικασίας αντιντάμπιγκ για το χλωριούχο κάλιο δεν συζητήθηκε.

Ωστόσο, η έρευνα επανεξέτασης των μέτρων αντιντάμπιγκ που εφαρμόζονται στις εισαγωγές χλωριούχου καλίου από τη Ρωσία πρόκειται να καταλήξει σύντομα σε πόρισμα 7 η Επιτροπή θα υποβάλει σύντομα σχετική πρόταση στο Συμβούλιο.
ΓΡΑΠΤΗ ΕΡΩΤΗΣΗ E-2596/97 υποβολή: David Hallam (PSE) προς το Συμβούλιο (1 Σεπτεμβρίου 1997)

Θέμα: Oικονομική και Νομισματική Ένωση

1. Ποιό είναι το προβλεπόμενο κόστος για τα εθνικά νομισματοκοπεία

α) για τη χρησιμοποίηση της τεχνολογίας για το κράμα «Nordic Gold»;

β) για τη μετατροπή της παραγωγής ενός νομίσματος από μη παραδοσιακό υλικό;

γ) για τις μειωμένες ή απωλεσθείσες εξαγωγές σε χώρες εκτός ΕΕ;

2. Για ποιό λόγο, μεταξύ των πολλών υπαρχόντων κραμάτων για την παραγωγή μεταλλικών νομισμάτων που δεν περιέχουν νικέλιο, επελέγη ένα εμπορικό προϊόν το «Nordic Gold»;

Κοινή απάντηση στις γραπτές ερωτήσεις Ε-2596/97 και Ε-2650/97 (10 Νοεμβρίου 1997)

Στις 5 Ιουνίου 1997 η Επιτροπή υπέβαλε στο Συμβούλιο τυπική πρόταση κανονισμού του Συμβουλίου για την ονομαστική αξία και τις τεχνικές προδιαγραφές των κερμάτων σε ΕΥΡΩ.

Αυτή η πρόταση επαναλαμβάνει κατ' ουσίαν τα τεχνικά στοιχεία που πρότειναν οι Διευθυντές των Νομισματοκοπείων των κρατών μελών, στους οποίους το Συμβούλιο είχει προηγουμένως αναθέσει την εντολή να μελετήσουν και να εκπονήσουν ολοκληρωμένη πρόταση για ένα ευρωπαϊκό ενιαίο σύστημα μεταλλικών νομισμάτων. Η μελέτη των Διευθυντών βασίστηκε ως προς τα υλικά που πρέπει να χρησιμοποιηθούν για την παραγωγή των νομισμάτων σε ΕΥΡΩ στις πλέον πρόσφατες τεχνικές γνώσεις τόσο στο οικονομικό επίπεδο όσο και σε αυτό της δημόσιας υγείας.

Κατά τη σύνοδό του της 7ης Ιουλίου 1997 το Συμβούλιο έδωσε την πολιτική του έγκριση σχετικά με αυτήν την πρόταση της Επιτροπής με την επιφύλαξη κάθε μεταγενέστερης τροποποίησης που θα επιφέρει το Συμβούλιο μετά από εξέταση των ενδεχόμενων τροπολογιών που θα εισηγηθεί το Ευρωπαϊκό Κοινοβούλιο κατά την πρώτη ή/και τη δεύτερη ανάγνωση. Πρέπει πράγματι να υπογραμμισθεί αφ' ενός ότι αυτή η πρόταση που βασίζεται στο άρθρο 105 Α της Συνθήκης ΕΚ υπάγεται στη διαδικασία συνεργασίας με το Ευρωπαϊκό Κοινοβούλιο και αφ' ετέρου ότι ο εν λόγω κανονισμός δεν μπορεί να εγκριθεί τυπικά από το Συμβούλιο, παρά μόνον αφού καταστούν γνωστά τα κράτη μέλη, τα οποία θα εγκρίνουν το ΕΥΡΩ ως ενιαίο νόμισμα (άρθρα 105Α και 109Κ της Συνθήκης).

Το Συμβούλιο κάλεσε στο μεταξύ το Ευρωπαϊκό Κοινοβούλιο να διατυπώσει γνώμη σε πρώτη ανάγνωση σχετικά με αυτήν την πρόταση και αναμένει τώρα αυτήν τη γνώμη.
ΓΡΑΠΤΗ ΕΡΩΤΗΣΗ E-2771/97 υποβολή: Glyn Ford (PSE) προς την Επιτροπή (1 Σεπτεμβρίου 1997)

Θέμα: Ελεύθερη κυκλοφορία των ατόμων

Θα μπορούσε η Επιτροπή να επιβεβαιώσει ότι η ελεύθερη κυκλοφορία των ατόμων εννοείται συγχρόνως και από και προς τα κράτη μέλη;

Ποιές προτάσεις σκοπεύει να υποβάλει προκειμένου να διασφαλίσει την απλή και γρήγορη μετακίνηση των καταδικασμένων εγληματιών και υπόπτων προς το κράτος μέλος της καταδίκης ή το κράτος μέλος που ερευνά το αδίκημα;

Απάντηση της κας Gradin εξ ονόματος της Επιτροπής (3 Οκτωβρίου 1997)

Διάφορες διεθνείς συμφωνίες διέπουν τους διακανονισμούς για την απέλαση υπόπτων ή καταδικασμένων εγκληματιών από το ένα κράτος μέλος στο άλλο. Η κύρια συμφωνία είναι η Ευρωπαϊκή Σύμβαση περί απελάσεων του 1957 και τα Πρωτόκολλά της του 1975 και του 1978.

Επί πλέον, τα κράτη μέλη έχουν συνάψει δύο συμβάσεις για να διευκολύνουν την εφαρμογή της Ευρωπαϊκής Σύμβασης και για να βελτιώσουν της διατάξεις της, συγκεκριμένα τη σύμβαση σχετικά με την απλούστευση των διαδικασιών απέλασης που συνάφθηκε στις 10 Μαρτίου 1995 και τη σύμβαση σχετικά με τις απελάσεις μεταξύ των κρατών μελών της Ευρωπαϊκής Ένωσης που συνάφθηκε στις 27 Σεπτεμβρίου 1996.

Μέχρις ότου τα κράτη μέλη δεν θα έχουν κυρώσει τις εν λόγω συμβάσεις, δεν πρόκειται να λυθούν τα προβλήματα που θίγει το αξιότιμο μέλος του Κοινοβουλίου.